KIRJALLINEN KYSYMYS E-0681/03 esittäjä(t): María Sornosa Martínez (PSE) komissiolle. Lintudirektiivin virheellinen siirtäminen osaksi Espanjan lainsäädäntöä.



Virallinen lehti nro 242 E , 09/10/2003 s. 0161 - 0162



KIRJALLINEN KYSYMYS E-0681/03 esittäjä(t): María Sornosa Martínez (PSE) komissiolle (7. maaliskuuta 2003) Aihe: Lintudirektiivin virheellinen siirtäminen osaksi Espanjan lainsäädäntöä Komissio on käynnistänyt rikkomusmenettelyn Espanjan kuningaskuntaa vastaan luonnonvaraisten lintujen suojelusta annetun direktiivin 79/409/ETY(1) virheellisestä soveltamisesta Espanjan kansallisessa lainsäädännössä. Komission havaitsemat säännönvastaisuudet koskevat luonnonympäristöjen, eläimistön ja kasvillisuuden suojelusta annetun lain 4/1989 seitsemättä lisämääräystä, jossa itsehallintoyhteisöjen viranomaisille annetaan mahdollisuus myöntää lupa viiriäisen metsästämiseen lintupilliä apuna käyttäen alueilla, joissa tällaista metsästystä pidetään perinteisenä. Metsästykselle asetetaan kuitenkin selkeät rajat lajin säilyttämiseksi. Komission havaittua tämän säännönvastaisuuden Espanjan kuningaskunta muutti kyseistä lakia lailla 53/2002 väittäen, että näin mukaudutaan yhteisön lintudirektiivin vaatimuksiin. Vaikka uudessa laissa kielletään metsästys muutto-, pariutumis-, lisääntymis- ja pesimisaikana (34 ja 38 artikla), lainsäätäjä on säilyttänyt sellaisenaan lain 4/1989 seitsemännen lisämääräyksen, jonka mukaan toimivaltainen viranomainen (itsehallintoyhteisö) voi säilyttää poikkeuksellisesti viiriäisen metsästyksen lintupilliä apuna käyttäen alueilla, joissa sitä pidetään perinteisenä metsästyksenä. Tämän johdosta voidaan päätellä, että luonnonvaraisia lintuja koskevan lainsäädännön siirtäminen osaksi kansallista lainsäädäntöä ei vieläkään tapahdu oikein eikä täydellisenä. Katsooko komissio, että uudella lailla 53/2002 luonnonvaraisten lintujen suojelusta annettu direktiivi siirretään asianmukaisesti osaksi kansallista lainsäädäntöä, kun mainitut poikkeukset jätetään itsehallintoyhteisöjen päätettäviksi? Katsooko komissio, että yhteisön lainsäädännön soveltaminen on turvattu riittävällä tavalla, kun keskushallitus jakaa toimivaltaa itsehallintoyhteisöille, jotka voivat myöntää poikkeuksia? Onko komissio toteuttanut toimia Espanjalle toimittamansa virallisen ilmoituksen 4720/1999 jälkeen? Mihin toimenpiteisiin komissio aikoo ryhtyä varmistaakseen direktiivin 79/409/ETY asianmukaisen siirtämisen kansalliseen lainsäädäntöön niin, että ei anneta mahdollisuutta Espanjan kuningaskunnan sallimiin poikkeuksiin? (1) EYVL L 103, 25.4.1979, s. 1. Margot Wallströmin komission puolesta antama vastaus (8. huhtikuuta 2003) Kysyjän mainitseman rikkomisesta johtuvan menettelyn yhteydessä komissio antoi Espanjalle perustellun lausunnon todettuaan, että luonnonvaraisten lintujen suojelusta 2. huhtikuuta 1979 annettua neuvoston direktiiviä 79/409/ETY ei ollut saatettu osaksi Espanjan lainsäädäntöä oikealla tavalla eikä sovellettu oikein. Perustellussa lausunnossa komissio kehottaa Espanjaa toteuttamaan tarpeelliset toimet mainitun direktiivin säännösten noudattamiseksi. Komissio ei ole vielä saanut Espanjan viranomaisilta vastausta perusteltuun lausuntoonsa. Tästä huolimatta komissio selvittää parhaillaan, onko Espanjan laki 53/2002 direktiivin 79/409/ETY säännösten mukainen. Joka tapauksessa komissio toteuttaa kaikki perustamissopimuksissa säädetyt toimenpiteet varmistaakseen, että Espanjan viranomaiset saattavat direktiivin 79/409/ETY osaksi kansallista lainsäädäntöään oikein ja soveltavat sitä oikein.